Επιδιώκει να ενισχύσει τη θέση της Ευρωπαϊκής Ένωσης (ΕΕ) στις διεθνείς διαπραγματεύσεις που αφορούν την ατζέντα του 2030 για τη βιώσιμη ανάπτυξη . Η ατζέντα του 2030 αποσκοπεί στην ενίσχυση της δέσμευσης της διεθνούς κοινότητας υπέρ της εξάλειψης της φτώχειας και της υποστήριξης της αειφόρου ανάπτυξης. Κύριοι στόχοι Η ανακοίνωση περιγράφει τις βασικές έννοιες, τους τομείς προτεραιότητας και τους δυνητικούς επιμέρους στόχους μιας νέας ολοκληρωμένης ατζέντας που προέκυψε σε συνέχεια των αναπτυξιακών στόχων της χιλιετίας (ΑΣΧ), καθώς και των διασκέψεων του Ρίο +20 και του Μοντερέι. Οι στόχοι της αειφόρου ανάπτυξης (ΣΑΑ) θα πρέπει να συμβάλλουν στη δημιουργία ενός νέου διεθνούς πλαισίου, το οποίο θα επιτύχει τους ΣΑΑ στους κόλπους μιας νέας παγκόσμιας εταιρικής σχέσης μεταξύ όλων των χωρών, καθώς και με την κοινωνία των πολιτών (για παράδειγμα, πολίτες που ενεργούν συλλογικά) και με τον ιδιωτικό τομέα. Αρχές Το όραμα της ΕΕ όσον αφορά την ατζέντα του 2030 (κατά τη διάρκεια της φάσης της διαπραγμάτευσης πριν από την έγκριση) ήταν ότι θα έπρεπε να στοχεύει στην εξάλειψη της ακραίας φτώχειας και στην εξεύρεση αειφόρων μέσων, εξασφαλίζοντας έτσι αξιοπρεπή διαβίωση για όλους έως το 2030. Η θέση της ΕΕ κατά τη διάρκεια των διαπραγματεύσεων ήταν ότι η ατζέντα του 2030 πρέπει: να βασίζεται σε 3 διαστάσεις της αειφόρου ανάπτυξης: την κοινωνική, την περιβαλλοντική και την οικονομική· να έχει τη φιλοδοξία να είναι παγκόσμια και εφαρμοστέα σε όλες τις χώρες· να βασίζεται στην εθνική κυριαρχία, λαμβάνοντας υπόψη τα διαφορετικά εθνικά πλαίσια, ικανότητες και επίπεδα ανάπτυξης· να βασίζεται στα δικαιώματα και να είναι ανθρωποκεντρική. Τομείς προτεραιότητας και στόχοι Οι τομείς προτεραιότητας που είχαν προσδιοριστεί είχαν στόχο να συμβάλλουν στις παγκόσμιες συζητήσεις που πραγματοποιούνταν στην ανοικτή ομάδα εργασίας των Ηνωμένων Εθνών (ΗΕ) για τους στόχους της αειφόρου ανάπτυξης. Οι εν λόγω τομείς προτεραιότητας περιλαμβάνουν τα ακόλουθα: φτώχεια· ανισότητα· υγεία· ασφάλεια τροφίμων· εκπαίδευση· ισότητα των φύλων· ύδρευση και αποχέτευση / υγιεινή· αειφόρο ενέργεια· αξιοπρεπή εργασία· βιώσιμη ανάπτυξη για όλους· βιώσιμη κατανάλωση και παραγωγή· βιοποικιλότητα· υποβάθμιση της γης· και θάλασσες και ωκεανούς. Η ΕΕ ήθελε επίσης η ατζέντα του 2030 να μεριμνά για τη δικαιοσύνη, την ισότητα και την ισονομία, τη χρηστή διακυβέρνηση, τη δημοκρατία και το κράτος δικαίου, καθώς και για ειρηνικές κοινωνίες και απελευθέρωση από τη βία. Κινητοποίηση των αναγκαίων οικονομικών πόρων Λόγω των προκλήσεων, χρειάζεται να αξιοποιούνται πλήρως όλοι οι διαθέσιμοι πόροι: 1. εγχώριοι πόροι, με βελτίωση της φορολογικής πολιτικής και διοίκησης, με καταπολέμηση των παράνομων ροών και της διαφθοράς, και με ενίσχυση της διαχείρισης των φυσικών πόρων· 2. διεθνής στήριξη με σκοπό την πρόσβαση σε πρόσθετους πόρους και επενδύσεις, όπως μεικτές μορφές χρηματοδότησης· 3. ιδιωτικός τομέας για τη στήριξη της αειφόρου ανάπτυξης χωρίς αποκλεισμούς. Η ΕΕ έκανε έκκληση στις χώρες της ΕΕ να επιβεβαιώσουν τον στόχο του 0,7 % του εθνικού ακαθάριστου προϊόντος τους το οποίο έχουν δεσμευτεί να διαθέσουν για τη δημόσια αναπτυξιακή βοήθεια έως το 2015.